Niklaus Manuel Deutsch
Niklaus Manuel Deutsch, ca. 1484-1530, schweizisk maler, grafiker, forfatter og statsmand, virksom i Bern. 
Niklaus Manuel Deutsch tjente Reformationen som forfatter og illustrator af satirisk-religiøse skrifter og virkede som humanist, medlem af byrådet, diplomat og landsknægt.
Som kunstner var han især påvirket af Albrecht Dürer og Hans Baldung Grien, senere af Hans Holbein d.y. 
Bedst kendt er hans mytologiske værker, tidstypiske og moraliserende som Paris' dom og Pyramus og Thisbe (begge ca. 1523, Kunstmuseum, Basel). Hans pennetegninger viser bl.a. landskaber og scener fra landsknægtenes liv.
En Dødedans, udført 1517-19 til dominikanerklostret i Bern, findes kun i kopi. Niklaus Manuel Deutsch skrev i 1520'erne en række satiriske spil, især fastelavnsfarcer, der angreb paven og afladshandelen.